Anomenem Segon Dividend Digital al procés pel qual, en els darrers mesos, s'ha alliberat una banda de freqüències de l'espectre radioelèctric per permetre el desplegament de les futures xarxes de telecomunicacions 5G.
A la majoria de comarques catalanes, alguns canals de la TDT es trobaven en aquesta banda de l'espectre, i per tant han hagut de canviar de freqüència.
Això ha implicat, en determinats casos, que la ciutadania ha hagut de realitzar algunes accions per tal de poder continuar veient correctament la televisió.
A Catalunya, aquest canvi de freqüències va començar el 14 de novembre de 2019, s'ha anat fent progressivament i s'ha donat per acabat el 30 de novembre de 2020, amb l'apagada de l'emissió en totes les freqüències antigues que s'estaven emetent simultàniament amb les noves per tal de donar temps a la ciutadania a realitzar les adaptacions necessàries.
Si a la vostra comarca s'ha produït algun canvi de freqüència dels canals de televisió, haureu deixat de veure els canals que canviïn d'ubicació.
Tornareu a poder veure aquests canals així que feu les adaptacions a l'antena, si són necessàries en el vostre cas, i resintonitzeu el televisor.
Només pot fer les adaptacions necessàries una empresa instal·ladora homologada, que podeu trobar mitjançant el cercador.
Podreu accedir al llistat d'empreses habilitades per la Generalitat que duen a terme instal·lació i manteniment d'antenes de recepció de Televisió Digital Terrestre seleccionant el tipus A. Les cerques es poden fer per municipi, comarca i codi postal, i en el cas que ja conegueu alguna empresa, podeu consultar si disposa d'habilitació cercant el seu nom.
L'instal·lador podrà confirmar si l'antena de l'edifici requereix alguna adaptació, i també fer-hi les actuacions necessàries si és el cas.
El Ministeri d'Economia i Empresa, mitjançant l'empresa pública estatal Red.es, ha establert una línia d'ajuts directes dirigits a les comunitats de propietaris per a subvencionar els costos derivats de l'adaptació de les antenes en els edificis afectats pel Segon Dividend Digital.
Els televisors i descodificadors actuals seguiran funcionant normalment.
Un cop fetes les adaptacions a l'antena en cas que siguin necessàries, només caldrà tornar a sintonitzar els canals amb el comandament del televisor o descodificador.
A les comarques del Barcelonès, el Vallès Occidental, el Baix Llobregat, el Maresme, el Vallès Oriental, el Garraf, l'Anoia i l'Alt Penedès no hi ha hagut cap canvi de freqüència.
A la resta de comarques catalanes diversos canals han canviat d'ubicació.
Al mapa de canvis de freqüències i previsió de dates podeu consultar els canals de la TDT que han canviat a cada comarca, així com la nova freqüència.
A la Catalunya Nord, on es reben les emissions dels canals de la CCMA (TV3, 3/24, 33/Súper 3, Esport 3 i TV3 HD), aquestes també han canviat de freqüència.
Cal adaptar l'antena si és necessari i, en tots els casos, fer una resintonització de l'aparell de televisió per poder continuar veient la programació de la CCMA pel nou canal:
El procés va començar el 14 de novembre de 2019, però la data concreta ha variat en cada cas depenent del centre emissor al qual estigui orientada l'antena.
La previsió de dates per comarca i centre emissor ha estat disponible durant tota la durada del procés del Segon Dividend Digital al mapa comarcal de canvis de freqüències i previsió de dates.
El 15 de maig era la data prevista de finalització de tots els simulcast, però aquests es van prorrogar fins el 30 de setembre per tal de garantir la recepció en el servei de TDT durant la crisi sanitària del Covid-19.
Pel mateix motiu, la data prevista de finalització del Segon Dividend Digital a tot Espanya, inicialment prevista pel 30 de juny de 2020, també s'ha posposat fins el 31 d'octubre.
Podeu consultar, per cada centre emissor, si hi ha hagut simulcast o bé si el canvi ha estat directe al mapa comarcal de canvis de freqüències i previsió de dates.
El Segon Dividend Digital és el conjunt de freqüències entre 694 i 790 MHz de l'espectre radioelèctric (també anomenades banda 700 MHz).
Aquesta banda s'ha d'alliberar en els propers mesos per permetre el desplegament de les futures xarxes de telecomunicacions 5G.
La banda 700 MHz actualment està ocupada per canals de la TDT, que per poder deixar-la lliure s'hauran de traslladar a altres freqüències de l'espectre.
Aquest procés es portarà a terme a tota la Unió Europea, i serà semblant al que ja va tenir lloc l'any 2015 (Primer Dividend Digital).
La data límit en la qual havia d'estar completat el Segon Dividend Digital a tot Europa era el 30 de juny de 2020, però aquesta s'ha posposat fins el 31 d'octubre de 2020 degut a la situació excepcional creada per l'emergència sanitària del Covid-19.
Si sou instal·ladors de telecomuncacions podreu trobar tota la informació tècnica relativa al Segon Dividend Digital al web del Departament de Polítiques Digitals i Administració Pública.